La UE ha impulsat dues iniciatives (la IIRC i la IIRC plus ) per a mobilitzar tots els recursos disponibles del pressupost de la UE, en particular dels fons estructurals i d'inversió europeus, a fi de proporcionar suport financer als Estats membres per tal que donin resposta a la crisi del Coronavirus tant a curt com a llarg termini.
Això inclou, disponibilitat de recursos, avançament dels pagaments, redirecció dels fons de la política europea de cohesió i ajuda als Estats membres a canalitzar ràpidament els recursos cap allà on es necessitin.
Segons una nota de la Comissió Europea, l'Estat espanyol disposaria d'uns 11.231 M€ provinents dels Fons Estructurals i d'Inversió Europeus (FEDER/excloent Interreg, Fons Social Europeu/Iniciativa d'Ocupació Juvenil, Fons de Cohesió, Fons Europeu Marítim i de la Pesca) per a fer front a la crisi.
Aquestes dues iniciatives impliquen, sobretot, modificacions parcials de la normativa aplicable al FEDER, al Fons Social Europeu i al Fons Europeu Marítim i de la Pesca (FEMP) perquè donin resposta a la crisi.
La UE també ha proposat altres iniciatives de finançament, diferents a les subvencions, a disposició d'empreses i particulars.
La Iniciativa d'inversió en Resposta al Coronavirus (IIRC), en vigor des de l'1 d'abril de 2020, implica una modificació parcial dels reglaments de funcionament del FEDER i del FSE per a permetre el següent:
"El foment de la inversió empresarial en I + i, el desenvolupament de valors i sinergies entre les empreses, els centres d'investigació i desenvolupament i el sector de l'ensenyament superior, en particular, mitjançant el foment de la inversió en el desenvolupament de productes i serveis, la transferència de tecnologia, la innovació social, la innovació ecològica, les aplicacions de servei públic, l'estímul de la demanda, la interconnexió en xarxa, les agrupacions i la innovació oberta a través d'una especialització intel·ligent, i mitjançant el suport a la investigació tecnològica i aplicada, línies pilot, accions de validació precoç dels productes, capacitats de fabricació avançada i primera producció, en particular, en tecnologies facilitadores essencials i difusió de tecnologies polivalents, així com el foment de la inversió necessària per reforçar les capacitats de resposta a la crisi de salut pública."
El FEDER i el FSE també es veuran afectats per una segona Iniciativa d'inversió en Resposta al Coronavirus Plus (IIRC+), aprobada ja per part de les institucions europees i que està en vigor a partir de la seva publicació al DOUE.
La Comissió Europea va presentar aquesta nova iniciativa el 2 d'abril passat com a complement de la primera IIRC i, entre altres objectius, per a introduir una flexibilitat extraordinària en els fons estructurals i d'inversió europeus a fi d'optimitzar-los al màxim.
Això es concreta en una nova reforma dels reglaments UE que afecten sobretot el FEDER i el FSE en el sentit següent:
El Fons Europeu de Solidaritat és un mecanisme de resposta de la UE en cas que es produeixi una catàstrofe natural greu (inundacions, incendis forestals, terratrèmols, tempestes, sequeres, etc.) en un estat membre o en un estat candidat a l'adhesió.
Arran de la crisi del COVID-19, el passat 30 de març es va aprovar una modificació del reglament que regula el Fons Europeu de Solidaritat a fi de permetre el finançament de mesures per fer front a la crisi del coronavirus.
Aquesta modificació va entrar en vigor l'1 d'abril de 2020.
La UE també preveu mobilitzar els recursos del Fons Europeu d'Adaptació a la Globalització (FEAG) per tal de donar suport als treballadors per compte d'altri i als treballadors autònoms afectats per la crisi del COVID-19.
Com a norma general, el FEAG només pot actuar si s'acomiaden més de 500 treballadors en una única empresa (inclosos els seus proveïdors i els transformadors dels seus productes) o quan un elevat nombre de treballadors d'un determinat sector perd la feina en una regió o en diverses regions veïnes.
Les intervencions de l'FEAG es produeixen sota la gestió de les administracions nacionals o regionals.
La Comissió Europea ha proposat crear un nou instrument europeu de suport temporal per mitigar els riscos d'atur en una emergència (SURE) després del brot COVID-19 que es troba pendent d'aprovació definitiva per part de les institucions europees i, per tant, encara no en vigor.
Els estats membres podran sol·licitar a la Comissió Europea un préstec per sufragar l'increment de la seva despesa pública real o prevista a conseqüència dels seus sistemes de reducció del temps de treball o altres mesures similars que tinguin per objectiu protegir l'ocupació i, en conseqüència, als treballadors per compte aliè i als autònoms front als riscos de l'atur i la pèrdua d'ingressos.
El Grup BEI està creant un fons de garantia paneuropeu de 25.000 milions d'euros.
Aquest fons de garantia permetrà al Grup BEI, en col·laboració amb els intermediaris financers locals, donar suport a les empreses i pimes.
Una vegada els fons estiguin disponibles aquestes empreses podran contactar amb bancs, intermediaris financers i altres institucions nacionals de promoció financera perquè puguin canalitzar aquest suport.
Llistat dels intermediaris financers que col·laboren amb el BEI a l'Estat espanyol.
Entre ells hi ha l'Institut Català de Finances (ICF).